Ministeri de la Presidència i per a les Administracions Territorials
El Consell de Ministres, en aplicació de l'habilitació conferida per l'Acord del ple del Senat el dia 27 d'octubre de 2017 pel qual s'aproven les mesures sol·licitades pel Govern en virtut de l'article 155 de la Constitució, ha adoptat, en la seva reunió del 15 de desembre de 2017 i a proposta del Ministre d'Hisenda i Funció Pública i de la Ministra d'Ocupació i Seguretat Social, un Acord pel qual queden sense efecte determinats acords en matèria de tramitació dels tributs i de les cotitzacions socials a la Comunitat autònoma de Catalunya.
Per a coneixement general, es publica l'esmentat acord en annex a la present Ordre.
Vicepresidenta del Govern i ministra de la Presidència i per a les Administracions Territorials
Acord pel qual queden sense efecte determinats acords en matèria de tramitació dels tributs i de les cotitzacions socials a la Comunitat autònoma de Catalunya.
Tal i com assenyala l'Acord del ple del Senat pel que s'aproven les mesures sol·licitades pel Govern en virtut de l'article 155 de la Constitució, les mesures proposades en el marc d'aquest procediment responen a quatre grans objectius: restaurar la legalitat constitucional i estatutària, garantir la neutralitat institucional, mantenir el benestar social i el creixement econòmic i garantir els drets i llibertats de tots els catalans.
A aquests efectes, i un cop acordat el cessament del President, del Vicepresident i dels Consellers del Govern, l'Administració de la Generalitat de Catalunya actuarà sota les directrius dels òrgans o autoritats creats o designats pel Govern de la Nació en substitució d'aquells.
Es permet, en qualsevol cas, als esmentats òrgans o autoritats, dictar i adoptar les disposicions, actes, resolucions, instruccions o ordres de servei que resultin necessaris per a l'exercici de les competències i funcions que han assumit.
En concret, l'article 5 del Reial Decret 944/2017, de 27 d'octubre, pel qual es designen òrgans i autoritats encarregats de complir les mesures adreçades al Govern i a l'Administració de la Generalitat de Catalunya, autoritzades per l'acord del ple del Senat de data 27 d'octubre de 2017 pel qual s'aproven les mesures sol·licitades pel Govern en virtut de l'article 155 de la Constitució, estableix que, en relació amb la Generalitat de Catalunya, els seus organismes, ens, entitats i sector públic empresarial que en depenen, el Consell de Ministres assumeix les funcions i les competències que corresponen al Consell de Govern de la Generalitat de Catalunya, previstes per la Llei 13/2008, de 5 de novembre, de la Presidència de la Generalitat i del Govern i per les altres disposicions autonòmiques aplicables.
En el marc d'aquesta habilitació de la qual disposa el Consell de Ministres i per tal d'aconseguir el compliment dels objectius que persegueixen amb les mesures adoptades pel Senat en aplicació de l'article 155, es fa necessari revisar aquells Acords de Govern que han estat adoptats amb la única finalitat de respondre al desenvolupament del procés secessionista.
En aquest sentit, s'ha observat que, en el marc de l'Acord de Govern de la Generalitat de Catalunya del 19 d'abril de 2016, el qual estableix com a línia d'acció prioritària el desplegament de la hisenda catalana, el Consell de Govern de la Generalitat del dia 25 d'abril de 2017, a proposta del Vicepresident i Conseller d'Economia i Hisenda, del Conseller de Presidència i del Conseller de Treball, Afers Socials i Famílies, va adoptar l'"Acord pel qual es crea el Programa d'homogeneïtzació dels processos i mecanismes interns de tramitació dels tributs i les cotitzacions socials que ingressa el sector públic de la Generalitat a l'Estat" (en endavant, AG 25/4/2017).
Així mateix, l'11 de juliol de 2017, es va adoptar l'"Acord del Govern pel qual s'amplia l'àmbit subjectiu d'aplicació del Programa d'homogeneïtzació dels processos i mecanismes interns de tramitació dels tributs i les cotitzacions socials que ingressa el sector públic de la Generalitat a l'Estat, creat per Acord del Govern de 25 d'abril de 2017" (en endavant, AG 11/7/2017), la qual cosa implica que el Programa s'estén a la mateixa Administració de la Generalitat de Catalunya, al Servei Català de Salut i als Ens locals.
Els Acords AG 25/4/2017 i AG 11/7/2017 anteriorment esmentats estableixen:
- la previsió de dur a terme el seu desenvolupament mitjançant una sèrie de convenis signats pels ens del sector públic de la Generalitat de Catalunya, les Entitats locals i les Universitats de Catalunya amb l'Agència Tributària de Catalunya (en endavant, ATC), en l'àmbit tributari i, en l'àmbit de les cotitzacions socials, amb la Direcció General de Protecció Social del Departament de Treball, Afers Socials i Famílies (en endavant, DGPS).
- la pretensió de centralitzar, per una banda, en l'ATC la presentació dels models d'autoliquidació i l'ingrés de les quotes corresponents, així com d'altres tràmits tributaris relatius a tributs de titularitat estatal i, per altra banda, en la DGPS la presentació de les liquidacions i l'ingrés de les quotes corresponents, així com d'altres tràmits relatius a cotitzacions socials.
- la pretensió de sistematitzar la informació dels pagaments que, en concepte de tributs estatals i cotitzacions socials, s'estan efectuant actualment per part del sector públic de la Generalitat i de la resta d'entitats que vulguin adherir-s'hi.
A tals efectes, s'haurien de desenvolupar i implantar les solucions tecnològiques adequades per poder realitzar la tramitació automatitzada i telemàtica, mitjançant les adaptacions necessàries dels programes ja existents Gaudí i Espriu.
Per a la implementació dels Acords es designa, per una banda, la Secretaria d'Hisenda i l'Agència Tributària de Catalunya, del Departament de la Vicepresidència i d'Economia i Hisenda i, per altra banda, la Secretaria General i la Direcció General de Protecció Social del Departament de Treball, Afers Socials i Famílies.
Per tal de cobrir la despesa total acumulada del Programa, es preveu una dotació econòmica de 2.937.215,31 euros.
Malgrat la seva difusió a la pàgina web del Govern de la Generalitat, els esmentats acords no han estat publicats al Diari Oficial de la Generalitat de Catalunya.
En execució de l'AG 25/4/2017, una sèrie de convenis han estat signats per part d'entitats del sector públic de la Comunitat autònoma de Catalunya amb l'ATC i la DGPS, que no haurien estat objecte de publicació oficial.
Mitjançant aquests convenis, l'ATC i la DGPS assumeixen facultats representatives d'aquestes entitats pel que fa, respectivament, a les seves relacions amb l'Agència Estatal d'Administració Tributària (en endavant, AEAT) i amb la Tresoreria General de la Seguretat Social (en endavant, TGSS).
Atesa la Constitució Espanyola, l'Estatut d'Autonomia de Catalunya, la Llei Orgànica de Finançament de les Comunitats Autònomes i la normativa tributària vigent, el marc competencial en matèria tributària està perfectament definit.
Així es desprèn de la distribució de l'àmbit impositiu entre tributs exclusius de l'Estat, tributs cedits i tributs propis de les Comunitats autònomes.
A més, la gestió tributària està en qualsevol cas encomanada al conjunt de les Administracions tributàries i, en l'àmbit de la Generalitat de Catalunya, li correspon a l'Agència Tributària de Catalunya.
És en el seu marc normatiu en el qual l'esmentada Administració tributària ha d'exercir les seves competències, sense ultrapassar-les.
Els Acords de Govern abans esmentats impliquen que l'Agència Tributària de Catalunya s'erigeixi en representant voluntària de determinades entitats del sector públic de la Generalitat, d'entitats locals i fins i tot de la mateixa Generalitat, amb la finalitat de centralitzar el pagament dels tributs que són competència de l'Estat i la presentació de les autoliquidacions i declaracions corresponents a tals tributs.
El mateix esquema de funcionament es preveu per a la Direcció General de Protecció Social en l'àmbit de les cotitzacions socials.
Es preveu materialitzar el desenvolupament dels esmentats Acords mitjançant la signatura de convenis entre les entitats del sector públic que s'hi adhereixin i l'Agència Tributària de Catalunya o la Direcció General de Protecció Social, en funció de la matèria que correspongui.
Al mateix temps, en l'àmbit tributari i un cop signats aquests convenis, s'obligaria les entitats signatàries a atorgar poders a l'Agència Tributària de Catalunya, en el registre d'apoderaments de l'Agència Estatal d'Administració Tributària, per tal d'habilitar-la a realitzar els tràmits esmentats.
En l'àmbit de les cotitzacions socials, l'entitat signatària ha d'autoritzar les persones designades per la DGPS, en els termes establerts per la normativa de la TGSS, per tal que siguin autoritzats secundaris de l'autorització del Sistema RED.
En cap cas, ni de la naturalesa de l'Agència Tributària de Catalunya com a Administració Tributària, ni de la pròpia Llei 17/2017, d'1 d'agost, del Codi Tributari de Catalunya, ni de la ja derogada Llei 7/2007, de 17 de juliol, no se'n pot desprendre que l'esmentada Agència pugui actuar com a representant voluntària de determinats ens (públics o privats).
Es tracta d'una funció que ultrapassa absolutament les competències de qualsevol Administració Tributària.
L'Agència Tributària de Catalunya es crea com a entitat per a l'exercici de la potestat tributària en relació amb els seus propis tributs i els tributs estatals cedits a la Generalitat de Catalunya, en el marc de l'Estatut d'Autonomia i de la Constitució, però en cap moment s'aprecia entre les seves funcions, ni entre les de cap Administració Tributària estatal, autonòmica o local, la d'actuar com a representant voluntària d'un col·lectiu de contribuents.
Així mateix, i sense que hi hagi cap dubte en aquest sentit, pel que fa als tributs exclusius de l'Estat és l'Agència Estatal d'Administració Tributària qui té competència per a rebre les autoliquidacions i els corresponents ingressos, així com la resta de declaracions, en especial les informatives.
Una altra cosa és que aquesta informació pugui ésser posada ulteriorment a disposició de les altres Administracions Tributàries, també de l'Agència Tributària de Catalunya, en el marc de l'article 95 de la Llei General Tributària.
Des del punt de vista de la recaptació, l'article 33.3 del Reglament General de Recaptació, aprovat pel Reial Decret 939/2005, de 29 de juliol, disposa que els pagaments realitzats a òrgans no competents per a rebre'ls o a persones no autoritzades per a tal fi no alliberaran el deutor de la seva obligació de pagament, sense perjudici de les responsabilitats de qualsevol tipus en les que incorri el receptor que admeti de manera indeguda el pagament.
Des del punt de vista del caràcter reservat de la informació tributària, aquesta no es pot canalitzar cap a l'Administració competent per la via d'una Administració que no està habilitada per a rebre-la i que no està autoritzada per a tractar-la informàticament.
Això suposa una transgressió de l'article 95 de la Llei General Tributària.
Només un cop l'esmentada informació ha estat tractada per l'Administració competent poden accedir-hi les altres Administracions Tributàries, en les condicions que imposen la Llei General Tributària i la seva normativa de desenvolupament.
De conformitat amb el que s'ha assenyalat, els convenis que s'estan signant en virtut dels Acords de Govern anteriorment esmentats inclouen declaracions informatives, el contingut de les quals només pot ser custodiat per l'Administració Tributària competent per a fer-ho, que és l'Agència Estatal d'Administració Tributària
De la mateixa manera, aquestes facultats ultrapassen les competències atribuïdes a la Direcció General de Protecció Social per l'article 163 del Decret 289/2016, de 30 d'agost, de reestructuració del Departament de Treball, Afers Socials i Famílies, la qual cosa afecta el que disposen els articles 21 i 22 del text refós de la Llei General de Seguretat Social, aprovat pel Reial Decret 8/2015, de 30 d'octubre, que respectivament atribueixen a la TGSS la gestió de la liquidació i recaptació dels recursos del sistema de la Seguretat Social i la potestat per a concertar els serveis que consideri convenients per a realitzar la funció recaptatòria, i estableixen els sistemes de liquidació i d'ingrés de les quotes de la Seguretat Social i per conceptes de recaptació conjunta.
Resulten especialment rellevant també el desenvolupament tecnològic, les millores de les aplicacions informàtiques i l'impuls de l'administració digital que requereix aquest Programa d'homogeneïtzació dels tributs i les cotitzacions socials, motiu pel qual té una dotació econòmica de 2.937.215,31 euros per tal de cobrir el seu cost total acumulat.
Per altra banda, la vigència dels convenis que s'haurien signat amb l'ATC i, en el seu cas, amb la Direcció General de Protecció Social, es vincula a la de l'esmentat Acord de Govern de 25 d'abril de 2017, atès que la clàusula 10.2 dels esmentats convenis diu el següent:
"La vigència d'aquest conveni expirarà el dia 31 de maig de 2020, coincidint amb la finalització de la vigència de l'Acord de govern de data 25 d'abril de 2017 pel qual es crea el Programa d'homogeneïtzació dels processos i mecanismes interns de tramitació dels tributs i les cotitzacions socials que ingressa el sector públic de la Generalitat a l'Estat".
Convé destacar també que la seguretat jurídica és un dels principis bàsics del nostre marc constitucional, tal com ho recull expressament l'article 9.3 de la Constitució Espanyola.
És imprescindible, a més, en qualsevol Estat democràtic i de Dret, que el sistema tributari garanteixi de manera efectiva la seguretat jurídica dels contribuents.
En aquest sentit, és de vital importància que les seves normes siguin reconegudes per qui les ha d'aplicar i per qui hi ha d'estar sotmès.
És sabuda la preocupació existent entre els contribuents catalans sobre quina és l'Administració Tributària competent per a rebre els ingressos derivats dels diferents tributs, una preocupació i una inseguretat jurídica a la qual han contribuït molt clarament els Acords de Govern que són l'objecte del present Acord.
Aquests Acords creen confusió i inseguretat jurídica als contribuents, als òrgans encarregats de la gestió pressupostària del sector públic i als mateixos funcionaris que els haurien d'aplicar, i posen a més en perill la correcta traçabilitat de la cessió d'informació tributària.
Encara més, mitjançant aquest sistema, augmenta molt notablement la burocratització per a la presentació d'autoliquidacions i declaracions tributàries o per al pagament de cotitzacions socials.
Aquest pas addicional afegit, que és innecessari i improcedent, fa augmentar la dificultat dels ciutadans per a complir les seves obligacions tributàries i de pagament de cotitzacions socials.
A la vista de tot el que s'ha exposat, en nom de la protecció de la seguretat jurídica dels contribuents com a principi constitucionalment establert davant de les pretensions de que l'Agència Tributària de Catalunya i la Direcció General de Protecció Social facin funcions que ultrapassen clarament les seves competències, amb l'única finalitat de crear una estructura adequada per a poder gestionar els tributs que són competència de l'Estat i les cotitzacions socials, i en aplicació de l'habilitació conferida per l'Acord adoptat pel ple del Senat el dia 27 d'octubre de 2017 pel qual s'aproven les mesures sol·licitades pel Govern en virtut de l'article 155 de la Constitució, el Consell de Ministres, en la seva reunió del dia 15 de desembre de 2017, a proposta dels Ministre d'Hisenda i Funció Pública i de la Ministra d'Ocupació i Seguretat Social,
"L'Acord del Govern de la Generalitat de Catalunya de data 25 d'abril de 2017 pel qual es crea el Programa d'homogeneïtzació dels processos i mecanismes interns de tramitació dels tributs i les cotitzacions socials que ingressa el sector públic de la Generalitat a l'Estat".
"L'Acord del Govern de la Generalitat de Catalunya d'11 de juliol de 2017 pel qual s'amplia l'àmbit subjectiu d'aplicació del Programa d'homogeneïtzació dels processos i mecanismes interns de tramitació dels tributs i les cotitzacions socials que ingressa el sector públic de la Generalitat a l'Estat, creat per Acord del Govern de 25 d'abril de 2017".
Tots aquells actes, convenis i qualsevol altra actuació administrativa i pressupostària que s'hagin efectuat per al desenvolupament i l'execució dels esmentats Acords.
Segon.- Ordenar de manera immediata al Departament de la Vicepresidència i d'Economia i Hisenda i al Departament de Treball, Afers Socials i Famílies, a l'ATC i a la DGPS que:
Posin fi a la tramitació de qualsevol nou conveni en aplicació de l'AG de data 25/4/2017 i de l'AG de data 11/7/2017.
Comuniquin a les entitats signatàries afectades que tots els convenis signats fins ara queden sense efecte.
Ordenin als qui han atorgat poders que donin de baixa, mitjançant la seu electrònica de l'AEAT, els apoderaments conferits a favor de l'ATC.
En qualsevol cas, l'ATC comunicarà a l'AEAT la renúncia a l'apoderament, tot acreditant que prèviament ha comunicat l'esmentada renúncia al poderdant.
Revoquin, a la seu electrònica de l'AEAT, tot apoderament que puguin haver atorgat a favor de les entitats signatàries afectades, amb la finalitat de que aquestes poguessin domiciliar o carregar el pagament dels seus tributs en comptes bancaris de l'ATC.
Aquesta revocació s'haurà d'efectuar també en relació amb qualsevol autorització o apoderament atorgat a favor de les entitats signatàries afectades per a la realització d'actuacions en l'àmbit de la Seguretat Social.
Desactivin les passarel·les informàtiques que hagin estat habilitades a les seus electròniques/pàgines web de l'ATC i de la DGPS per a les gestions derivades dels esmentats Acords del Govern i convenis.
El Departament de la Vicepresidència i d'Economia i Hisenda i el Departament de Treball, Afers Socials i Famílies de la Generalitat informaran del compliment del present Acord per escrit, en el termini d'un mes a partir de la seva adopció, als Ministeris d'Hisenda i Funció Pública i d'Ocupació i Seguretat Social.
En particular, en aquest termini d'un mes s'hauran hagut d'adoptar de manera ordenada les actuacions corresponents per tal de complir el present Acord, tot respectant la normativa vigent aplicable al cas i els drets laborals dels treballadors la relació laboral dels quals es vegi afectada.
Tercer.- El present Acord entrarà en vigor el dia següent al de la seva publicació en un diari oficial.
Es comunicarà el present Acord a la Intervenció General de la Generalitat de Catalunya, als efectes oportuns.